École Polytechnique

École Polytechnique (často nazývaná X) je najvýznamnejšia a najznámejšia francúzska vysoká škola technického zamerania.

Je známa svojimi veľmi náročnými prijímacími testami, ale aj tým, že jej absolventi sú považovaní za elitu. Vo Francúzsku má škola podobné postavenie ako napríklad MIT v USA. Absolventi školy zastávajú väčšinu dôležitých riadiacich miest vo francúzskom priemysle a ekonomike. Z radov študentov a absolventov vyšlo niekoľko držiteľov Nobelovej ceny i iných prestížnych vedeckých ocenení.

 Dejiny 
École Polytechnique bola založená už v roku 1794 a jej sídlo bolo v Latinskej štvrti v Paríži. Dnes sídli v meste Palaiseau asi  juhozápadne od Paríža, kam sa presťahovala v roku 1976. Škola tiež patrila k zakladajúcim členom združenia ParisTech. Na škole študuje vyše 2 000 študentov a každoročne úspešne doštuduje vyše 500. Farbami univerzity sú červená a žltá.

Študenti školy sa pravidelne zúčastňujú osláv pádu Bastily a tiež sú známi tým, že v dobách ohrozenia krajiny bojovali za svoju vlasť, napríklad v roku 1814. Na nádvorí školy je pomník všetkým študentom, ktorí padli za obranu vlasti.

 Známi študenti 
 Siméon Denis Poisson (X1798), matematik
 François Arago (X1803), fyzik a astronóm
 Augustin Jean Fresnel (X1804), fyzik
 Augustin Louis Cauchy (X1805), matematik a fyzik
 Nicolas Léonard Sadi Carnot (X1812), fyzik
 Michel Chasles (X1812), matematik
 Auguste Comte (X1814), filozof
 Sadi Carnot (X1857), politik a prezident (1887 – 1894)
 Henri Becquerel (X1872), fyzik, nositeľ Nobelovej ceny
 Henri Poincaré (X1873), matematik a fyzik
 Alfred Dreyfus (X1878), armádny dôstojník
 Albert Lebrun (X1890), politik a prezident (1932 – 1940)
 André Citroën (X1898), podnikateľ
 Jean Borotra (X1920), tenista
 Maurice Allais (X1931), ekonóm, nositeľ Nobelovej ceny
 Benoit Mandelbrot (X1944), matematik
 Valéry Giscard d’Estaing (X1944), politik a prezident (1974 – 1981)
 Jean-François Clervoy (X1978), astronaut

 Iné projekty 

 Externé odkazy
 Oficiálna stránka

Zdroj


Kategória:5. obvod (Paríž)
Kategória:Vysoké školy vo Francúzsku